《哭高伯庸》
宋代·周孚

晚雨泽丛艾，惊风倒枯松。苍苍固无神，此语疑可从。

十年江南固，与君每从容。披翻俱败简，登眺同老筇。

平生毁誉半，意子陈元龙。方期万里行，忽与二竖逢。

哀音忆初闻，一恸几摧胸。岁月逝不留，炎曦已成冬。

惟昔在世日，最厚庞与龚。联翩奇祸作，摧此西峙峰。

凄然荷锄地，谁复伴老慵。稚儿亦可怜，见我犹能恭。

勿说山巨源，吾今愧渠侬。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。